钦定古今图书集成/明伦汇编/官常典/第214卷 > 姚景行
## 钦定古今图书集成/明伦汇编/官常典/第214卷 > 姚景行

按《辽史》本传：“景行始名景禧。祖汉英，本周将，应历初
来聘，用敌国礼，帝怒留之，隶汉人宫分。及景行既贵，
始出籍贯兴中县。景行博学，重熙五年，擢进士乙科，
为将作监，改燕赵国王教授。不数年，至翰林学士、枢
密副使、参知政事。性敦厚廉直，人望归之。道宗即位，
多被顾问，为北府宰相，九年秋，告归。道闻重元乱，收”
集行旅，得三百馀骑勤王，比至，贼已平。帝嘉其忠，赐
以逆人财产。咸雍元年，出为武定军节度使。明年，驿
召拜南院枢密使。上从容问治，道引入内殿，出御书
及太子书示之，赐什器车仗。帝有意伐宋，召景行问
曰：“宋人好生边事，如何？”对曰：“自圣宗皇帝以威德怀
远，宋修职贡，迨今几六十年，若以细故用兵，恐违先
帝成约。”上然其言而止。致仕，不逾月，复旧职。丁家艰，
起复兼中书令。上问古今儒士优劣，占对称旨。知兴
中府，改朔方军节度使。大康初，徙镇辽兴，以上京多
滞狱，命为留守。不数月，以狱空闻。累乞致政，不从。复
请，许之，加守太师。卒，遣使吊祭，追封柳城郡王，谥文
宪。寿隆五年，诏为立祠。